লিনাক্স একটি বিখ্যাত অপারেটিং সিস্টেম। তবে এটি বিভিন্ন কোম্পানি কর্তৃক বের হয়ে থাকে যেটি উইন্ডোজ এর কনসেপ্ট থেকে একটু ভিন্ন প্রকৃতির। এ সমস্ত কোম্পানিগুলি তাদের নিজস্ব কিছু স্ট্যান্ডার্ড এর সাথে যোগ করেই মার্কেটে ছাড়ে যেমনঃ গ্রাফিক্যাল ইনস্টলেশন টুলস, কিন্তু তারা সবাই লিনাক্স কার্নেলের যেকোন একটি ভার্সন ব্যবহার করে থাকে যেটি অপারেটিং সিস্টেমের মূল অংশ। বিভিন্ন কোম্পানি কর্তৃক যে লিনাক্স বের হয় এগুলিকে ডিস্ট্রিবিউশন বলা হয়ে থাকে (অথবা সংক্ষেপে ডিস্ট্রো)। রেডহ্যাট বর্তমানে সবচেয়ে জনপ্রিয় ডিস্ট্রো এবং সুসি, ম্যানড্রেক/ম্যানড্রিভা এর কথাও উল্লেখযোগ্য। বানিজ্যিক ডিস্ট্রিবিউশনগুলি থেকে কোম্পানিসমূহ বিক্রয় এবং সাপোর্ট এর মাধ্যমে আয় করে থাকে। ডেবিয়ান এদের থেকে কিছুটা ভিন্ন প্রকৃতির। এটি একটি নেতৃত্বদানকারী অবানিজ্যিক ডিস্ট্রিবিউশন যেটি পৃথিবীর বিভিন্ন প্রান্তে ছড়িয়ে থাকা ডেভেলপারদের স্বেচ্ছাশ্রমের ভিত্তিতে পরিচালিত হয় শুধুমাত্র ফ্রি এবং ওপেন সফটওয়্যার এর ধারনাকে উৎসাহিত করার জন্য- যার উপর ভিত্তি করেই সর্বপ্রথম লিনাক্স তৈরী করা হয়েছিল।